遣興聯句
作者：孟郊
朝代：唐

paragraphs: 我心隨月光，寫君庭中央。
月光有時晦，我心安所忘。
常恐金石契，斷爲相思腸。
平生無百歲，岐路有四方。
四方各異俗，適異非所將。
駑蹄顧挫秣，逸翮遺稻粱。
時危抱獨沈，道泰懷同翔。
獨居久寂默，相顧聊慨慷。
慨慷丈夫志，可以曜鋒鋩。
蘧甯知卷舒，孔顏識行藏。
殷鑒諒不遠，佩蘭永芬芳。
苟無夫子聽，誰使知音揚。